b"\n_START_ARTICLE_\nTurons de Ma\xc3\xa7anet\n_START_PARAGRAPH_\nEls Turons de Ma\xc3\xa7anet \xc3\xa9s un espai format per un conjunt de petits turons que constitueixen excel\xc2\xb7lents mostres del paisatge de la plana selvatana. La seva singularitat rau a conjugar la pres\xc3\xa8ncia d\xe2\x80\x99un grup important d\xe2\x80\x99elements vegetals extramediterranis que conviuen en una \xc3\xa0rea biogeogr\xc3\xa0ficament mediterr\xc3\xa0nia. Els sistemes naturals dels turons de Ma\xc3\xa7anet palesen el manteniment d\xe2\x80\x99uns illots naturals immersos en una plana intensament ocupada pels conreus, fet que t\xc3\xa9 un gran inter\xc3\xa8s faun\xc3\xadstic, per la diversitat de bi\xc3\xb2tops que acull el contacte entre conreus i formacions forestals. Els turons que formen aquest Espai natural protegit s\xc3\xb3n de naturalesa gran\xc3\xadtica i tenen tamb\xc3\xa9 l\xe2\x80\x99origen en roques erosives bas\xc3\xa0ltiques. Aquests elements estan sotmesos a importants processos erosius que configuren turons de formes arrodonides.\n_START_SECTION_\nBiodiversitat\n_START_PARAGRAPH_\nEls turons de Ma\xc3\xa7anet s\xc3\xb3n remarcables per la varietat de comunitats forestals associades a les difer\xc3\xa8ncies de substrats existents. Sobre s\xc3\xb2ls calcaris hi ha els alzinars; mentre que, sobre s\xc3\xb2ls sil\xc3\xadcics, s'hi desenvolupen interessants comunitats com la sureda (Quercetum galloprovinciale suberetosum) o la roureda de roure afric\xc3\xa0 (Carici-Quercetum canariensis). Cal assenyalar que aquesta roureda, que demana unes condicions edafoclim\xc3\xa0tiques molt concretes, nom\xc3\xa9s es troba a Catalunya en alguns punts del Vall\xc3\xa8s Oriental, de la Garrotxa i la Selva._NEWLINE_El paisatge mediterrani que predomina en aquesta zona \xc3\xa9s el propi del domini de la sureda i de l'alzinar litoral (Quercetum ilicis galloprovinciale). Les suredes i els alzinars s\xc3\xb3n sovint substitu\xc3\xafts per bruguerars (Cistion mediomediterraneum) amb sureres (Quercus suber) i pins pinyoners (Pinus pinea), bruguerars amb l\xc3\xadquens als nivells culminants, brolles d'estepes i brucs, garrigues, pastures seques amb petites plantes anuals o altres comunitats que s\xc3\xb3n bones representants de la vegetaci\xc3\xb3 calc\xc3\xadfuga mediterr\xc3\xa0nia. Les comunitats vegetals submediterr\xc3\xa0nies i centreeuropees s\xc3\xb3n elements rellevants del ric i divers paisatge vegetal de la plana de la Selva. Les rouredes submediterr\xc3\xa0nies de roure martinenc (Quercion pubescentipetraeae) ocupen una extensi\xc3\xb3 considerable, mentre que, als fondals i obacs, hi apareixen petites bosquines o rouredes humides, com la roureda de roure afric\xc3\xa0 (Carici-Quercetum canariensis) i la roureda de roure martinenc i afric\xc3\xa0 (Sorbo-Quercetum canariensis)._NEWLINE_Als turons de Ma\xc3\xa7anet, s'hi refugia una de les poques comunitats catalanes d'aquestes rouredes humides d'excepcional valor natural. Alguns t\xc3\xa0xons d'inter\xc3\xa8s dins dels turons de Ma\xc3\xa7anet, a m\xc3\xa9s a m\xc3\xa9s del roure afric\xc3\xa0 (Quercus canariensis), s\xc3\xb3n Morineriella minuta i Viola canina ssp. silvestris. Cal remarcar l'inter\xc3\xa8s micol\xc3\xb2gic d'aquest espai, que aplega una notable diversitat de fongs, amb algunes esp\xc3\xa8cies interessants._NEWLINE_El mosaic format pels diferents elements del paisatge afavoreix la pres\xc3\xa8ncia d'animals de diferents esp\xc3\xa8cies. Aix\xc3\xad, tot i que la fauna predominant \xc3\xa9s mediterr\xc3\xa0nia, s'aprecien abundosos elements centreeuropeus.\n_START_SECTION_\nProtecci\xc3\xb3\n_START_PARAGRAPH_\nL\xe2\x80\x99Espai Natural Protegit dels Turons de Ma\xc3\xa7anet va ser incorporat al PEIN pel Decret 328/1992, pel qual s\xe2\x80\x99aprovava el PEIN. Aix\xc3\xad mateix, mitjan\xc3\xa7ant el Pla especial se\xe2\x80\x99n va realitzar la delimitaci\xc3\xb3 definitiva. Aquest Pla complementa el r\xc3\xa8gim normatiu b\xc3\xa0sic de protecci\xc3\xb3 establert pel PEIN amb determinacions espec\xc3\xadfiques per a aquest Espai."